เย็นตาโฟเครื่องทรง โดย อ.มัลลิการ์ ร้านก๋วยเตี๋ยวเย็นตาโฟของอาจารย์มัลลิการ์ ผู้ที่นำประสบการณ์จากการบริหารร้านอาหารมาพัฒนารูปแบบแล้วก็รสชาติของเย็นตาโฟให้ออกมามีเอกลักษณ์และเสน่ห์เฉพาะตัว เพราะรสชาติของเย็นตาโฟนั้นเข้มข้นจัดจ้านไม่เหมือนใครเนื่องจากทางร้านนั้นปรุงทุกอย่างมาแบบจัดเต็มไม่หวงของ พิถีพิถันด้วยคุณภาพที่การันตีโดยอาจารย์มัลลิการ์นั่นเองครับ

ร้านนี้เป็นร้านเย็นตาโฟขึ้นห้างที่มีสาขาอยู่มากมายตามห้างแล้วก็ Community Mall ใหญ่ๆ วันนี้ผมมาหาอะไรทานเบาๆง่ายๆแถวราชพฤกษ์ก็มาลงเอยที่ร้านนี้พอดีครับ รสชาติอาหารของที่ร้านนี้นั้นอร่อยใช้ได้ครับ ทุกเมนูที่สั่งมานั้นก็ถูกปาก ถ้าไม่ติดว่าราคาแอบแรงไปหน่อยทุกอย่างก็คงจะเพอร์เฟคกว่านี้แน่ๆครับ

[วิธีการเดินทาง]
ร้านนี้ตั้งอยู่ที่ชั้น 3 ในโครงการ The Crystal SB ราชพฤกษ์ ร้านอยู่ด้านในตัวตึกชั้นเดียวกับโรงหนัง SF Cinema ครับ ตรงข้ามกับร้าน You&I Shabu เลยครับ โครงการนี้ตั้งอยู่บนถนนราชพฤกษ์สามารถขับรถมาได้ มาจอดในโครงการได้เลย มีที่จอดมากมาย แต่อาจจะหายากสักหน่อยในช่วงค่ำๆของทุกวัน แล้วก็วันหยุดเสาร์อาทิตย์ด้วยครับ

[บรรยากาศ/การบริการ]
ร้านนี้เป็นร้านก๋วยเตี๋ยวที่ดูน่ารักมากครับ แต่ละโต๊ะนั้นตกแต่งได้เหมือนร้านก๋วยเตี๋ยวข้างทางแต่จริงๆแล้วร้านนี้เป็นร้านติดแอร์แถมยังอยู่ในห้างอีกด้วย แต่ละโต๊ะนั้นมีอุปกรณ์ในการทานวางไว้ให้เรียบร้อย พร้อมกับเครื่องปรุงแล้วก็วัตถุดิบเพิ่มเติมให้การทานก๋วยเตี่ยวอร่อยยิ่งขึ้นไว้พร้อมครับ ร้านดูสะอาดกว่าร้านก๋วยเตี๋ยวทั่วๆไปครับ

ลูกค้าที่มาทานร้านนี้นั้นไม่เยอะเท่าไรครับ เข้ามาทานแล้วเลือกหาที่นั่งได้สบายๆ พนักงานดูแลได้เต็มที่ดีครับเพราะลูกค้าไม่เยอะ อาหารมาเสิร์ฟก็รวดเร็วเช่นกันครับ โดยรวมแล้วในเรื่องของบรรยากาศและบริการนั้นถือว่าดีเลยครับ

[รสชาติอาหาร/ความคุ้มค่า]
ร้านนี้เป็นร้านก๋วยเตี๋ยวเย็นตาโฟที่มีเมนูอื่นๆทั้งข้าวจานเดียว ของทานเล่นแล้วก็ของหวานขายรวบยอดไปด้วยเลยครับ เย็นตาโฟของทางร้านที่เป็นเมนูชูโรงนั้นก็มีหลายแบบให้เลือกสั่งด้วยเช่นกันครับ เลือกสั่งทานได้ตามที่อยากทานเลยครับ

เกี๊ยวปลาลวก (90 บาท)
- เมนูนี้เป็นเกี๊ยวปลาลวกจิ้ม เสิร์ฟมาพร้อมกับน้ำจิ้มซีฟู้ดรสแซ่บไว้ให้จิ้มทานคู่กัน เกี๊ยวปลาลวกมาได้ดีครับ อร่อยได้รสชาติเนื้อปลาเน้นๆ น้ำจิ้มแซ่บมาก มันดีก็ตรงน้ำจิ้มนี่แหละครับ (3/5)

ทอดมันกุ้ง (150 บาท)
- เมนูนี้เป็นทอดมันกุ้งชิ้นใหญ่ ราคาแอบแรงไปนิดเพราะชิ้นละ 50 บาทกันเลยทีเดียว ทางร้านทอดมาใหม่ๆเสิร์ฟมาตอนร้อนๆเลยครับ ด้านนอกนั้นกรอบ ด้านในนั้นก็นุ่มอร่อยได้รสชาติของเนื้อกุ้งดีครับ เมนูนี้ถ้าทานกับข้าวร้อนๆคงอร่อยกว่าทานเปล่าๆเป็นแน่แท้ครับ (3/5)

เย็นตาโฟเครื่องทรง (90 บาท)
- เมนูนี้เป็นเมนูหลักของทางร้านครับ เย็นตาโฟของทางร้านนั้นมีให้เลือกทานได้ทั้งแบบน้ำแล้วก็แห้งครับ วันนี้สั่งมาทานทั้งสองแบบเลย เราสามารถเลือกระดับความเผ็ดได้เองด้วยถึงสามขั้นด้วยกันครับ คือแบบเด็กเด็ก คือไม่เผ็ดเลย แบบใสเจาะคือเผ็ดกลาง แล้วก็แบบรสเจ็บคือเผ็ดแซ่บที่สุดครับ ผมเลือกแบบรสเจ็บมาเลยทั้งสองแบบ 
- เย็นตาโฟเครื่องทรงน้ำ ผมเลือกทานเส้นใหญ่ครับ น้ำซุปเย็นตาโฟอร่อยดี เครื่องต่างๆนั้นก็มาครบครับ ลูกชิ้นปลา ลูกชิ้นกุ้ง ฮื่อก้วย ปลาหมึกกรอบ เต้าหู้ หนังปลาทอด ซดน้ำได้เลยเพลินๆยังไม่ค่อยเผ็ดเท่าไรครับ (3/5)
- เย็นตาโฟเครื่องทรงแห้ง นี่แหละครับของเด็ดของทางร้าน เพราะน้ำต้มยำแห้งที่ราดมานั้นแซ่บอร่อยถูกใจมาก คลุกเคล้าให้เข้ากันก่อนทานนี่ฟินมากจริงๆครับ (4/5)

ไอศครีมมะพร้าวน้ำหอม (60 บาท)
- เมนูนี้เป็นไอศครีมน้ำมะพร้าวที่เสิร์ฟมาหน้าตาเหมือนเป็นลูกมะพร้าวเลยครับ ความอร่อยนั้นถือว่าดีเลยทีเดียวครับ หอมกลิ่นน้ำมะพร้าว เย็นชื่นใจครับ (4/5)

ขนมปังน้ำแดง (60 บาท)
- เมนูนี้เป็นขนมปังหัวกะโหลกหั่นเป็นชิ้นก่อนที่จะราดมาด้วยน้ำแข็งไสและน้ำแดงเฮลบลูบอยและนมข้น เรียกได้ว่าคนชอบอะไรหวานๆนี่ถูกใจแน่นอนครับ ขนมปังที่ชุ่มด้วยนมและน้ำแดงเยิ้มๆ ไม่ต้องบอกก็รู้ครับว่าฟินแค่ไหน (3/5)

โดยรวมแล้วร้านนี้ถือว่าทำได้ดีและอร่อยเลยครับ โดยเฉพาะเมนูเย็นตาโฟแห้ง แม้ว่าราคาจะสูงไปหน่อยเมื่อเทียบกับร้านก๋วยเตี๋ยวธรรมดาๆทั่วไป แต่เมื่อได้ลองแล้วก็รับรองได้ว่าอร่อยถูกใจ ความสะอาดมากกว่าร้านทั่วไปแน่นอนครับ